આ પ્રસંગે ન્યૂઝીલેન્ડના વડાપ્રધાન જેસિંડા આર્ડેને તેલંગણાના લોકોની એકતા અને વફાદારીની પ્રશંસા કરી હતી અને બાથુકમ્મા ગીતોના ધ્વનિ સાથે નૃત્ય પણ કર્યું હતું. તેઓએ જણાવ્યું કે "હું જાણું છું કે 'મહા બાથુકુમ્મા' તહેવાર 'માતા દેવી' ની પૂજા કરવા માટે ઉજવવામાં આવે છે, અને તેમાં સ્ત્રીઓ મુખ્ય સહભાગીઓ હોય છે. અહીં તેલંગણાની ઘણી સ્ત્રીઓને જોઈને મને ખુશી થાય છે. જેસિંડા આર્ડેને પોતાની સ્પીચનો અંત જય તેલંગણા કહીને કર્યો હતો. ન્યૂઝીલેન્ડના એથનિક કોમ્યુનિટી પ્રધાન જેની સાલેસા, સંસદીય અંડર સેક્રેટરી ટુ એથનિક કમ્યુનિટીસ, માઈકલ વુડ, રાષ્ટ્રીય સાંસદ કનવલજીત સિંહ બક્ષી, ડૉ. પર્મજીત પરમાર, ટીએનએઝેડ પ્રમુખ કલ્યાણ રાવ કસૂગંતી, આપણું ગુજરાતના પબ્લિશર દેવ ભારદ્વાજ અને સોહન મિત્તલ આ પ્રસંગે મુખ્ય મહેમાનોમાં હતા. ઉજવણીમાં તેલંગણા અને તેમના મિત્રો સહિત 2,000થી વધુ લોકોએ ભાગ લીધો હતો. આ પ્રસંગે એસોસિયેશનના પ્રમુખ કલ્યાણ રાવે આપણું ગુજરાતનો આભાર માન્યો હતો અને જણાવ્યું હતું કે ગુજરાતી અખબાર હોવા છતાં પણ તમે પત્રકારત્વની ખરી ભાવના સમજી આ પ્રસંગે ઉપસ્થિત રહ્યા તે પ્રશંસનીય છે.